Επιστρατεύτηκαν οι απεργοί ιδιοκτήτες φορτηγών και βυτιοφόρων δημοσίας χρήσεως
λόγω των σοβαρών προβλημάτων που η απεργία τους δημιουργεί στην Ελληνική κοινωνία
Μετά την λήξη της προθεσμίας το απόγευμα, που είχε δοθεί από την κυβέρνηση στους απεργούς ιδιοκτήτες φορτηγών αυτοκινήτων και βυτιοφόρων για συνεννόηση, με απόφαση του Πρωθυπουργού Γιώργου Παπανδρέου και ύστερα από εισήγηση του Υπουργού Υποδομών Μεταφορών και Δικτύων, Δημήτρη Ρέππα, οι ιδιοκτήτες φορτηγών και βυτιοφόρων δημοσίας χρήσεως επιστρατεύτηκαν. Το σκεπτικό της απόφασης για την επίταξή τους ήταν ότι η παρατεινόμενη απεργία είχε προκαλέσει σοβαρή διαταραχή στην κοινωνική και οικονομική ζωή της χώρας, με κινδύνους για την δημόσια υγεία από την έλλειψη εφοδιασμού των πολιτών σε καύσιμα, τρόφιμα και φάρμακα. «Καμιά ομάδα δεν έχει το δικαίωμα να παραλύει την χώρα» ήταν το σχόλιο του Υπουργείου Οικονομικών. Με ανακούφιση οι Έλληνες άκουσαν την παρέμβαση της πολιτείας προκειμένου να σταματήσει ο αποκλεισμός της χώρας και των ιδίων σε μια περίοδο που και λόγω της κρίσης τόσο οι επαγγελματίες, οι έμποροι και όσοι εργάζονται στο χώρο του τουρισμού, περιμένουν να δουν κάποιες καλύτερες μέρες. Σε κάθε περίπτωση πάντως, χρειάζονται τουλάχιστον 48 ώρες για να εξομαλυνθεί η κατάσταση. Περισσότεροι από 100.000 τουρίστες δεν μπορούσαν στην Θεσσαλονίκη και την Βόρειο Ελλάδα να αναχωρήσουν με τα αυτοκίνητά τους για να δώσουν την θέση τους στους νέους, κυρίως Βαλκάνιους και Ευρωπαίους ταξιδιώτες και δεν ήταν λίγες και οι ακυρώσεις κρατήσεων λόγω της πολυσυζητημένης στο εξωτερικό απεργίας. Περισσότερο από το 80% των πρατηρίων είχαν στεγνώσει από καύσιμα σε όλη την Ελλάδα και μόνο λίγα πρατήρια τροφοδοτούνταν από ιδιωτικά βυτιοφόρα, αλλά μέσα σε ένα δίωρο και αυτά τα καύσιμα εξαντλούνταν. Οι ελληνικές εξαγωγές μόνο δεν υπέστησαν ζημίες, καθώς βουλγάρικα φορτηγά ανελάμβαναν τις μεταφορές με έλληνες οδηγούς. «Η Βουλγαρία, η πιο νέα στην ΕΕ και έλυσε το συγκεκριμένο πρόβλημα πριν δύο χρόνια. Η Ελλάδα δεν τολμούσε 30 χρόνια τώρα» σχολίασε πολιτικός αναλυτής. Οι απεργοί όμως παρ όλη την απόφαση εμφανίζονται ανένδοτοι και όπως δήλωσε ο Γραμματέας της Πανελλήνιας Ομοσπονδίας Βυτιοφόρων, Άγγελος Φάλαρης, «δεν «πρόκειται να συνταχτούν με αυτή την απόφαση». Σε δηλώσεις του το βράδυ ο Υπουργός Μεταφορών κ. Ρέππας δήλωσε ότι «οι επαγγελματίες έχουν δείξει επαγγελματισμό και θα αναλάβουν τις ευθύνες τους. Πρέπει να υπερασπιστούν την χώρα και τα συμφέροντα των συμπολιτών τους». Από την πλευρά της αντιπολίτευσης στο σύνολό της καταδίκασε την απόφαση της κυβέρνησης τονίζοντας την ευθύνη της για το «αδιέξοδο» στο οποίο έχει οδηγηθεί η χώρα. Και όλα αυτά συμβαίνουν με την τρόικα να επισκέπτεται το ένα μετά το άλλο τα υπουργεία και να ζητάει επίσπευση των προαποφασισμένων μέτρων.